Απόφαση του Συμβουλίου

της 29ης Νοεμβρίου 2001

για την εφαρμογή της κοινής δράσης 1999/34/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στην Αλβανία

(2001/850/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την κοινή δράση 1999/34/ΚΕΠΠΑ του Συμβουλίου, της 17ης Δεκεμβρίου 1998, σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού(1), και ιδίως το άρθρο 6 σε συνδυασμό με το άρθρο 23, παράγραφος 2 της συνθήκης για την Ευρωπαϊκή Ένωση.

Εκτιμώντας τα ακόλουθα:

(1) Στην κοινή θέση 97/357/ΚΕΠΠΑ(2), η Ευρωπαϊκή Ένωση διακήρυξε την πρόθεσή της να βοηθήσει την Αλβανία να προωθήσει τον εκδημοκρατισμό, την επιστροφή στην πολιτική σταθερότητα και την εσωτερική ασφάλεια.

(2) Η υπερβολική και ανεξέλεγκτη συσσώρευση και διάδοση φορητών όπλων και ελαφρού οπλισμού αποτελεί απειλή για την ειρήνη και την ασφάλεια και μειώνει τις προοπτικές διαρκούς και σταθερής ανάπτυξης. Αυτό συμβαίνει σε οξύτατο βαθμό στην Αλβανία.

(3) Κατά την επιδίωξη των στόχων του άρθρου 1 της κοινής δράσης 1999/34/ΚΕΠΠΑ, η Ευρωπαϊκή Ένωση σκοπεύει να ενεργήσει μέσα στα αρμόδια διεθνή φόρα για την προώθηση των μέτρων εμπιστοσύνης και των διατάξεων που αποσκοπούν να ενθαρρύνουν την εκούσια παράδοση του πλεονασματικού ελαφρού οπλισμού η κατοχή του οποίου είναι παράνομη, καθώς και σχέδια ανάπτυξης σε τοπική κλίμακα και άλλα μέτρα οικονομικής και κοινωνικής τόνωσης.

(4) Το σχέδιο, το οποίο καταρτίσθηκε βάσει του προγράμματος ανάπτυξης των Ηνωμένων Εθνών (UNDP) με τίτλο "Πρόγραμμα Ελέγχου των φορητών όπλων και του ελαφρού οπλισμού στην Αλβανία", αποσκοπεί να πείσει τον πληθυσμό να παραδώσει εκουσίως τον οπλισμό που κατέχει ιδιωτικώς, υπογραμμίζοντας τη σημασία του αφοπλισμού για τη σταθερότητα και την ανάπτυξη και πληροφορώντας τον πληθυσμό όσον αφορά τους σχετικούς νόμους καθώς και την κυβερνητική πολιτική σε θέματα συλλογής και ελέγχου του ελαφρού οπλισμού.

(5) Η Ευρωπαϊκή Ένωση θεωρεί ότι χρηματοδοτική συνεισφορά υπέρ του σχεδίου θα ευνοούσε την επίτευξη των στόχων που αποσκοπούν στον προσανατολισμό της κοινής γνώμης υπέρ του αφοπλισμού των πολιτών και τη μείωση των κοινωνικο-οικονομικών και κοινωνικών επιπτώσεων των φορητών όπλων και του ελαφρού οπλισμού καθώς και την δημιουργία ενός σταθερού και ασφαλούς περιβάλλοντος κατάλληλου για διαρκή και σταθερή ανθρώπινη ανάπτυξη.

(6) Η Ευρωπαϊκή Ένωση θεωρεί ότι, το σχέδιο αυτό αφορά τις πτυχές που σχετίζονται με την προσφορά και τη ζήτηση φορητών όπλων και ελαφρού οπλισμού και εντάσσεται στην παράταση του προγράμματος δράσης για την πρόληψη, την καταπολέμηση και την εξάλειψη του λαθρεμπορίου ελαφρού οπλισμού κάθε μορφής, το οποίο ενέκρινε η διεθνής διάσκεψη των Ηνωμένων Εθνών για το λαθρεμπόριο φορητών όπλων και ελαφρού οπλισμού κάθε μορφής (Νέα Υόρκη, 9 και 20 Ιουλίου 2001).

(7) Η Ευρωπαϊκή Ένωση σκοπεύει, ως εκ τούτου, να προσφέρει χρηματοδοτική συνδρομή σύμφωνα με τον τίτλο II της κοινής δράσης 1999/34/ΚΕΠΠΑ.

(8) Η επιτροπή συμφώνησε να αναλάβει την εφαρμογή της παρούσα απόφασης,

ΑΠΟΦΑΣΙΖΕΙ:

Άρθρο 1

1. Η Ευρωπαϊκή Ένωση συνεισφέρει στην προώθηση της συλλογής όπλων στην Αλβανία μέσω προγραμμάτων πληροφόρησης καθώς και στη συλλογή και τη διαχείριση των δεδομένων και στατιστικών σχετικά με τα επεισόδια που αφορούν όπλα, την αναζήτηση των κοινωνικο-οικονομικών επιπτώσεων από την κυκλοφορία φορητών όπλων, την καταγραφή και τον έλεγχο του ελαφρού οπλισμού, την στήριξη των αρχών που λαμβάνουν τις αποφάσεις και της ανάπτυξης του γενικού προγράμματος για τον έλεγχο των φορητών όπλων και του ελαφρού οπλισμού καθώς και την υποστήριξη της συνεργασίας και της ανταλλαγής πληροφοριών μεταξύ κρατών.

2. Για το σκοπό αυτό, η Ευρωπαϊκή Ένωση παρέχει χρηματοδοτική συνδρομή στο σχέδιο του UNDP "πρόγραμμα ελέγχου των φορητών όπλων και του ελαφρού οπλισμού στην Αλβανία."

Άρθρο 2

Η εφαρμογή της παρούσας κοινής απόφασης ανατίθεται στην Επιτροπή. Για το σκοπό αυτό, η Επιτροπή συνάπτει με το UNDP χρηματοδοτική σύμβαση όσον αφορά τη χρησιμοποίηση της συνεισφοράς της Ευρωπαϊκής Ένωσης, η οποία θα λάβει τη μορφή μη επιστρεπτέας ενίσχυσης. Η ενίσχυση αυτή θα καλύψει, για περίοδο δώδεκα μηνών, ιδίως τις αποδοχές, ενός διεθνούς τεχνικού αντιπροσώπου, σε θέματα ελαφρού οπλισμού, και δύο εθνικών εμπειρογνωμόνων, καθώς και την αγορά των οχημάτων και του εξοπλισμού που απαιτούνται για την εφαρμογή του σχεδίου.

Άρθρο 3

1. Το ποσό δημοσιονομικής αναφοράς για τους σκοπούς του άρθρου 1 ανέρχεται σε 550000 ευρώ.

2. Η διαχείριση των δαπανών που χρηματοδοτούνται από το αναφερόμενο στην παράγραφο 1 ποσό, εκτελείται σύμφωνα με τις διαδικασίες και τους κανόνες της Κοινότητας που εφαρμόζονται στο γενικό προϋπολογισμό της Ευρωπαϊκής Ένωσης.

Άρθρο 4

Η Επιτροπή ενημερώνει το Συμβούλιο σχετικά με τη συνέχεια που δίδεται στη δράση, ιδίως βάσει των τακτικών εκθέσεων τις οποίες το UNDP θα πρέπει να υποβάλει στα πλαίσια της συμβατικής σχέσης του με την Επιτροπή.

Άρθρο 5

1. Η παρούσα απόφαση παράγει αποτελέσματα από την ημέρα της εκδόσεώς της. Λήγει στις 31 Δεκεμβρίου 2002.

2. Η παρούσα απόφαση επανεξετάζεται δέκα μήνες μετά την ημερομηνία της εκδόσεώς της.

Άρθρο 6

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 29 Νοεμβρίου 2001.

Για το Συμβούλιο

Ο Πρόεδρος

M. Vanderpoorten

(1) ΕΕ L 9 της 15.1.1999, σ. 1.

(2) ΕΕ L 153 της 11.6.1997, σ. 4.